Υ Π Ο Μ Ν Η Μ Α

Προς

1. Πρόεδρο Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης

2. Μέλη Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης

ΘΕΜΑ : “Υπόμνημα του Δημάρχου Κω κ. Γιώργου Κυρίτση σχετικά με το νομοσχέδιο του Υπουργείου Μεταναστευτικής Πολιτικής με την επωνυμία :

“Προσαρμογή της Ελληνικής Νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013 και άλλες διατάξεις. Τροποποίηση του ν. 4251/2014 (Α΄ 80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης. Τροποποίηση διαδικασιών ασύλου και άλλες διατάξεις.”

Κύριε Πρόεδρε

Κύριοι Βουλευτές

Το νομοσχέδιο που έρχεται προς ψήφιση στη Βουλή, παρά το γεγονός ότι έχει και διατάξεις που βρίσκονται προς τη σωστή κατεύθυνση, δεν δίνει λύσεις στα προβλήματα που αντιμετωπίζουν τα νησιά μας, που “επιλέχθηκαν” (από ποιους άραγε;) ως αποθήκες ανθρώπων και χώροι εγκλωβισμού παράνομων μεταναστών και προσφύγων. Αν και η συντριπτική πλειοψηφία όσων έρχονται πλέον εδώ και δύο χρόνια δεν έχουν το προφίλ του πρόσφυγα και ούτε μπορεί να τους χορηγηθεί άσυλο.

**Είναι συνειδητή επιλογή πλέον ο εγκλωβισμός αυτών των ανθρώπων στα νησιά για να έχουν κάποιοι άλλοι την ησυχία τους. Όταν όμως οδηγηθούμε σε ανεξέλεγκτες καταστάσεις, κατά τις οποίες τα γεγονότα της περασμένης εβδομάδας στη Μυτιλήνη θα μοιάζουν με σχολική εκδρομή, κανείς δεν θα δικαιούται να παριστάνει ότι δεν γνώριζε τις συνέπειες και ότι δεν είχε προειδοποιηθεί.**

Πως να υπάρξει αποσυμφόρηση των νησιών, όταν από την αρχή της συμφωνίας με την Τουρκία έχουν γίνει 1.600 επαναπροωθήσεις και την ίδια στιγμή έχουν έρθει και συνεχίζουν να έρχονται πολλαπλάσιοι;

Πως να υπάρξει αποσυμφόρηση των νησιών όταν η διαδικασία ασύλου είναι η επιτομή της γραφειοκρατίας και η χαρά αυτού που θέλει να έρθει και να παραμείνει στη χώρα μας, γνωρίζοντας ότι δεν υπάρχει πιθανότητα να του χορηγηθεί άσυλο αφού δεν έχει το προφίλ του πρόσφυγα;

Πως να υπάρξει αποσυμφόρηση των νησιών όταν η Τουρκία και ο κ. Ερντογάν, χρησιμοποιούν στοχευμένα τις ροές και η Ελλάδα έχει επιλέξει έναν παθητικό ρόλο;

Πως να υπάρξει αποσυμφόρηση όταν μεταφέρουν και άλλους, σε νησιά όπως η Κως, από άλλες περιοχές της χώρας;

Πρόσφατα **δύο αποφάσεις του Συμβουλίου της Επικρατείας έκριναν ότι δεν μπορούν να εγκλωβίζονται όλοι αυτοί οι άνθρωποι στα νησιά. Πρόκειται για τις αποφάσεις 805/2018 και 806/2018.**

**Για αυτό και κατατέθηκε, χωρίς διαβούλευση και με ταχείες διαδικασίες το νομοσχέδιο του Υπουργείου Μεταναστευτικής Πολιτικής : για να ανατρέψει τις δύο αποφάσεις του Συμβουλίου της Επικρατείας και να περάσει τη διάταξη του άρθρου 7, με την οποία επικυρώνεται με νόμο πλέον ο εγκλωβισμός όλων αυτών των ανθρώπων στα νησιά.**

**Σύμφωνα με αυτή τη διάταξη θα μπορεί να επιβάλλεται περιορισμός στα νησιά (δηλαδή εγκλωβισμός) όσων καταθέτουν αιτήσεις ασύλου.**

Και όταν λέμε περιορισμός δεν σημαίνει την παραμονή τους μέσα στο hot spot αλλά τον περιορισμό τους εντός των γεωγραφικών ορίων του νησιού. Δεν θα μπορούν δηλαδή να μεταφερθούν στην ηπειρωτική χώρα.

Όλα αυτά με μια απλή απόφαση του Διευθυντή της Υπηρεσίας Ασύλου.

Φαίνεται ότι η Πολιτεία και το Ελληνικό Κράτος δείχνουν αυξημένα αντανακλαστικά για να συνεχιστεί ο εγκλωβισμός όλων αυτών των ανθρώπων στα νησιά και να δημιουργούν hot spot σε χρόνο-μηδέν.

Η Κως όμως έχει ακόμα διαλυμένο το λιμάνι της από το σεισμό και δεν έχουν αποκατασταθεί οι ζημιές. Σε αυτή την περίπτωση τα αντανακλαστικά δεν λειτουργούν.

**Είναι καιρός σε αυτή τη χώρα να σταματήσουμε να κοροϊδευόμαστε, να κοροϊδεύουμε τους εαυτούς μας.**

**Ο εγκλωβισμός στα νησιά είναι συνειδητή επιλογή.**

**Βγείτε λοιπόν και πείτε το στους πολίτες των πέντε νησιών.**

**Οι άνθρωποι αυτοί που είναι εγκλωβισμένοι στα νησιά, όλοι τους υποβάλλουν αίτηση ασύλου για να αποφύγουν επαναπροώθηση ή απέλαση. Γνωρίζουν οι περισσότεροι ότι θα είναι απορριπτική η απόφαση γιατί δεν έχουν το προφίλ του πρόσφυγα, το κάνουν όμως για να καθυστερήσουν τη διαδικασία και να αξιοποιήσουν την ανεπάρκεια και τις αδυναμίες του συστήματος.**

**Οι αλλαγές που φέρνει το νομοσχέδιο στη διαδικασία απονομής ασύλου δεν επιταχύνουν τη διαδικασία, όπως θα έπρεπε παρά το γεγονός ότι συνιστούν βελτίωση σε σχέση με το προηγούμενο καθεστώς.**

**Άρα, δεν θα υπάρξει αποσυμφόρηση των νησιών. Γιατί οι ρυθμοί θα εξακολουθήσουν να είναι αργόσυρτοι και η διαδικασία χρονοβόρα.**

**Οι άνθρωποι που είναι εγκλωβισμένοι στα νησιά, θέλουν να πάνε στη Γερμανία και τις χώρες της Βορείου Ευρώπης.**

**Ας τους πει όμως κάποιος ότι δεν πρόκειται να τους δεχθούν εκεί και ότι το πρόγραμμα μετεγκατάστασης δεν υπάρχει πλέον και δεν λειτούργησε ποτέ, λόγω της απροθυμίας των άλλων χωρών να δεχθούν πρόσφυγες.**

**Θα τους το πει κανείς;**

**Θα τους πει κανείς ότι η Ευρώπη έχει κλείσει τα σύνορα, εδώ και καιρό, και δεν μπορούν να φύγουν από την Ελλάδα;**

Κύριε Πρόεδρε

Κύριοι Βουλευτές

Τα επεισόδια που έγιναν στη Μυτιλήνη και είναι καταδικαστέα, είναι μόνο η αρχή. Πολύ φοβάμαι ότι τα χειρότερα είναι μπροστά μας.

Κανείς δεν θα δικαιούται από εδώ και πέρα να ισχυρίζεται ή να προσποιείται ότι δεν ήξερε και δεν είχε υπολογίσει τις συνέπειες.

Έχοντας συμμετάσχει στο δημόσιο διάλογο και έχοντας καταθέσει σειρά προτάσεων, αισθάνομαι ότι συμμετέχω σε ένα θέατρο του παραλόγου. Γιατί δεν υπάρχει ούτε η βούληση αλλά ούτε και η αποφασιστικότητα να αντιμετωπίσουμε το μεταναστευτικό με όρους ανθρωπισμού αλλά και με όρους εθνικής ασφάλειας και κοινωνικής συνοχής.

Καμία από τις προτάσεις μας, ως Δήμος Κω, δεν έγινε αποδεκτή.

Τις προτάσεις αυτές τις έχουμε καταθέσει σε συζητήσεις σε αρμόδιες επιτροπές της Βουλής αλλά και στη δημόσια σφαίρα, μπορεί να ανατρέξει όποιος θέλει σε αυτές και να αξιολογήσει κατά πόσο είναι ρεαλιστικές και τεκμηριωμένες.

Για εμάς είναι πολύ σημαντικό να υπερασπιστούμε και να προστατεύσουμε την ταυτότητα μας ως τουριστικός προορισμός.

Είμαστε ο τρίτος κορυφαίος τουριστικός προορισμός της χώρας, δεχόμαστε πάνω από 1.200.000 επισκέπτες κάθε χρόνο.

Με πολύ μεγάλο κόπο και προσπάθεια καταφέραμε να αποκαταστήσουμε την εικόνα του νησιού μας και να ανακάμψουμε.

Αυτό όμως δεν γίνεται σεβαστό γιατί κυριαρχεί η αντίληψη ότι το νησί μας πρέπει να παραμείνει μία από τις πέντε αποθήκες ανθρώπων και εγκλωβισμού παράνομων μεταναστών και προσφύγων για να έχουν κάποιοι άλλοι, σε Ελλάδα και Ευρώπη, την ησυχία τους.

**Αν όμως απειληθεί η εθνική, ασφάλεια και η κοινωνική συνοχή σε ένα νησί, τότε κανείς δεν θα είναι ασφαλής. Όσο μακριά και αν είναι από το πρόβλημα, όπως πιστεύει.**

Με εκτίμηση

Γιώργος Κυρίτσης

Δήμαρχος Κω